Bejaardes teen dié slenter gewaarskuDie polisie by die vervalsde geld. Foto: Verskaf Die Pretoriase polisie het ŉ waarskuwing uitgereik nadat bejaarde mans in twee afsonderlike gevalle met hul pensioengeld ingedoen is. Kapt. Matthews Noadi, polisiewoordvoerder, het gesê die eerste voorval het op 3 Julie by die Kopanong-uitbetaalpunt in Akasia plaasgevind. “Vier mans is na die betaalpunt waar hulle vervalste geld gekry het,” het Noadi gesê. Die slagoffers het eers uitgevind hul geld is vervals toe hulle dit wou gebruik het. Twee verdagtes is kort daarna vir ondervraging in hegtenis geneem en is intussen vrygelaat. Vrydag is nog ŉ slagoffer, wat van ŉ rolstoel afhanklik is, ook op ŉ soortgelyke manier ingedoen by ŉ uitbetaalpunt in Sone 1 van Ga-Rankuwa. “Nadat hy sy geld gekry het, het hy dit aan sy kleinseun gegee om ’n bietjie inkopies te gaan doen. Die seun is deur die winkeleienaar in kennis gestel dat die geld vervals is.” Die bejaarde het ŉ saak by die polisie aanhangig gemaak en die saak word nog ondersoek. Die polisie het ŉ beroep op die publiek gedoen om paraat te wees en seker te maak hulle kry nie vervalste geld by toelae-betaalpunte nie. Enigiemand met inligting oor die voorval of wat vervalste geld opmerk, word versoek om Crime Stop by 08600 10111 of Crime Line by 3211 te SMS. Inligting sal vertroulik hanteer word.